ኢጋድ ሊብያ በሚገኙ ኢትዮጵያውያን ላይ የተፈጸመውን ግድያ አወገዘ
 እራሱን አይ ኤስ እያለ የሚጠራው አሸባሪ ቡድን ሊብያ በሚገኙ ኢትዮጵያውያን ላይ የፈጸመውን አሰቃቂ ግድያ የምሥራቅ አፍሪካ የልማት በይነ መንግሥታት ድርጅት (ኢጋድ) አወገዘ።የኢጋድ ዋና ጸሐፊ አምባሳደር እንጂነር ማህቡብ ማአሊም ዛሬ እንደገለጹት ሊብያ ውስጥ  በንጹሃን ኢትዮጵያውያን ላይ የደረሰውን አሰቃቂና ትርጉም የለሽ ግድያ ድርጅቱ በጽኑ ያወግዛል።“ኑሮዋቸውን ለማሻሻል ሲሉ በአሰቃቂ ሁኔታ በአሸባሪው ቡድን በታረዱት ኢትዮጵያውያን አዝነናል። በዚህ አስቸጋሪ ወቅት ከኢትዮጵያ ህዝብ ጋር አብረን እንቆማለን” ሲሉ ዋና ጸሐፊው ተናግረዋል።እራሱን አይ ኤስ እያለ የሚጠራው አሸባሪ ቡድን የእስልምና ሃይማኖትን አይወክልም ያሉት አምባሳደር እንጂነር ማአሊም በመላው አለም የሚገኙ ህዝቦች በአንድ ድምጽ ሊያወግዙት ይገባል ብለዋል።“የእስልምና ሃይማኖት ሰላማዊ ሃይማኖት ነው። የእስልምና ሃይማኖት በሰላም አብሮ መኖርን የሚደግፍ ነው” ሲሉ ዋና ጸሐፊው አስረድተዋል።አምባሳደር እንጂነር ማአሊም አያይዘውም የአለማቀፉ ማህበረሰብ በተለይም የእስልምና ሃይማኖት መሪዎች ይህን በሃይማኖት ሽፋን የሚንቀሳቀሰውን የአሸባሪ ቡድን ለመዋጋት በጋራ ሊቆሙ ይገባል ብለዋል።ኢትዮጵያውያን ህይወታቸውን አደጋ ላይ ከሚጥል ህገ-ወጥ የውጭ አገር ጉዞ እንዲታቀቡም ዋና ጸሐፊው ጥሪ አቅርበዋል።